Vrou sterf, twee gewond in skietery in spreekkamer  Argieffoto (Foto: DarkoStojanovic, Pixabay) ŉ Vrou is dood en twee mense gewond toe gewapende rowers Woensdag by ŉ doktersspreekkamer in Mabopane, noord van Pretoria, ingebars en geld geëis het. Paramedici is omstreeks 16:30 na die spreekkamer in Peter Maganostraat ontbied, het Shawn Herbst, woordvoerder van Netcare 911, gesê. “Volgens berigte het ŉ onbekende aantal gewapende verdagtes die spreekkamer binnegestorm en kontant geëis. ŉ Skietery het uitgebreek en die ontvangsdame is noodlottig gewond.” Nog ŉ vrou, glo ŉ assistent in die spreekkamer, is geskiet en ernstig gewond. Sy is op die toneel deur paramedici behandel voordat sy na ŉ hospitaal geneem is vir verdere behandeling. “Die dokter is ook geskiet en is met ŉ private voertuig na ŉ hospitaal geneem vir behandeling. Hy is hierna met ŉ Netcare 911-lugambulans na ŉ spesialisfasiliteit geneem.” Die presiese omstandighede rondom die voorval is nog nie duidelik nie en word ondersoek.